tartuNLP/wikipedia-smugri-20251201 huggingface dataset:
Pystykorva

Pystykorva on koiratyyppi, jolle on ominaista paksu turkki sekä pystyssä olevat, kolmionmuotoiset korvat. Koiran häntä on yleensä kiertynyt kippuralle selän päälle. Useimmat pystykorvarodut kuuluvat FCI:n roturyhmään 5 (Pystykorvat ja alkukantaiset koirat).
Pystykorvatyyppisten koirien tarkka alkuperä ei ole tiedossa, mutta Desmond Morriksen mukaan sukupuuttoon kuollut keskiaikainen eurooppalainen pihakoira mistabella olisi mahdollisesti niiden kantamuoto. Monet nykyiset pystykorvarodut ovat sen sijaan peräisin arktisilta alueilta. Niiden ruumiinrakenne sopii hyvin kylmään, pohjoiseen ilmastoon. Niillä on tyypillisesti lämmin, vedenpitävä alusvilla, joka on karkeaa päällyskarvaa tuuheampi. Pienet korvat kestävät paremmin pakkasta, ja käpäliä suojaa paksu karva. Luonteeltaan, käytökseltään ja vaistoiltaan varsinkin alkukantaiset pystykorvarodut ovat usein itsenäisiä, tarkkailevia ja mahdollisesti varautuneita vieraita kohtaan. Siksi ne vaativat asiantuntevaa koirien eleitä ymmärtävää ohjausta ja vuorovaikutteista kanssakäymistä.
Peräti neljä eli 80% suomalaisista roduista kuuluu pystykorviin. Lisäksi pystykorvaryhmä on Suomessa kaikista roturyhmistä suosituin. Suomalaisen alkukantaisen maatiaispystykorvan perillinen on kaikenviljainen perinteinen pohjanpystykorva. 
Pystykorvat työkoirina.
Jalostuksen avulla ihmiset ovat kehittäneet pystykorvarotuja erilaisiin tehtäviin: pystykorvat toimivat rekikoirina, paimenkoirina ja metsästyksen apuna. Suuria ja voimakkaita rotuja, kuten karjalankarhukoiria ja norjanpystykorvia, käytetään suurriistan kuten hirven metsästyksessä. Pienempiä rotuja, esimerkiksi suomenpystykorvia ja lunnikoiria, käytetään puolestaan lintujen ja pienempien nisäkkäiden metsästykseen.
Pystykorvista suurimpia ovat esimerkiksi amerikanakita, akita, alaskanmalamuutti ja kanadaneskimokoira. Kahta viimeksi mainittua rotua käytettiin rekikoirina 1800-luvulle asti, minkä jälkeen pienemmän siperianhuskyn käyttö yleistyi Kanadassa ja Alaskassa. Sittemmin pystykorvia on alettu jalostaa puhtaasti seurakoiriksi: esimerkiksi kääpiöpystykorva eli pomeranian oli alkuaan paljon suurempi koira. Sen sijaan jotkut työkoirina pidetyt alkukantaiset rodut, kuten karjalankarhukoira, eivät sovellu lainkaan seurakoiriksi.
Pystykorvarotuja.
FCI:n roturyhmä 5.
FCI:n roturyhmä 5 (Pystykorvat ja alkukantaiset koirat) jakautuu seitsemään alaryhmään. Rodun jälkeen suluissa sen alkuperämaa.
Alaryhmä 4: Eurooppalaiset pystykorvat.
Alaryhmä 4 sisältää saksanpystykorvan, joka muodostaa viiden rodun rotuperheen (a-e), sekä volpino italianon.
Luxemburgin Grand Prix 1997

Luxemburgin Grand Prix 1997 oli Formula 1 -sarjan osakilpailu, joka ajettiin 28. syyskuuta 1997 Nürburgringillä, Saksassa. Kyseessä oli ensimmäinen Luxemburgin Grand Prix. Kilpailun voitti Jacques Villeneuve, jolle voitto oli kauden ja F1-uran viimeinen. Michael Schumacherin keskeytyksen myötä Villeneuve nousi MM-sarjan johtoon yhdeksän pisteen erolla Schumacheriin. Nopeimman kierroksen ajoi Heinz-Harald Frentzen aikaan 1,18.802.
Ensimmäistä kertaa F1-urallaan paalupaikalta lähtenyt Mika Häkkinen johti kilpailua, mutta kierroksella 44 hänen moottorinsa hajosi johtopaikalta. Kilpailua MTV3-kanavalle selostanut Matti Kyllönen kommentoi moottoririkon jälkeen seuraavasti:
Japanin Grand Prix 1997

Japanin Grand Prix 1997 oli Formula 1 -sarjan osakilpailu, joka ajettiin Suzukassa 12. lokakuuta 1997. Kilpailun voitti Michael Schumacher. Nopeimman kierroksen ajoi Heinz-Harald Frentzen aikaan. 1,38.942. 
MM-pistejohdossa ollut Jacques Villeneuve hylättiin, koska hän ei noudattanut harjoituksissa keltaisia lippuja. Hylkäyksen myötä Schumacher sai kurottua Villeneuven yhdeksän pisteen etumatkan kiinni ja meni vielä yhdellä pisteellä ohi. Williams-talli kuitenkin varmisti tallimestaruuden.
Milky Way Moses

Milky Way Moses on Tasavallan Presidentti -yhtyeen neljäs studioalbumi. Se äänitettiin syksyllä 1973, mutta ilmestyi erilaisten viivytysten myötä vasta keväällä 1974. Alkuperäisen basistin Måns Groundstroemin korvasi albumilla Heikki ”Häkä” Virtanen.
Kappaleista kaksi on Pekka Pöyryn ja kaksi Jukka Tolosen sävellyksiä. ”Jelly” on jäsenten yhdessä tekemä kappale ja ”Caught from the Air” on käännös Eero Koivistoisen säveltämästä kappaleesta ”Lennosta kii”. Sanoitukset kappaleisiin kirjoitti Jim Pembroke. Tuottaja Peter Eden oli pettynyt hänen teksteihinsä, jotka olivat tarkkoja käännöksiä suomesta englanniksi. Eden tarjoutui kirjoittamaan ne uusiksi, mistä yhtye kieltäytyi. Albumin ilmestyttyä kriitikot arvostelivat sanoituksia negatiiviseen sävyyn. 
Levy jäi yhtyeen viimeiseksi albumiksi sen ensimmäisenä toiminta-aikakautena. "Milky Way Moses" sai nihkeän vastaanoton ja yhtyeen jäsenten väliset kemiat alkoivat rakoilla. Keikat kärsivät yleisökadosta ja lopulta loppukesällä 1974 yhtyeen toiminta päättyi.
Suomessa "Musa"-lehden numerossa 4/1974 albumin arvosteli Waldemar Wallenius. Walleniuksen mukaan "Milky Way Moses" on epäilemättä parhaita progressiivisen musiikin albumeja, mitä on ilmestynyt yhtyeen edellisen "Lambertland"-levyn (1972) jälkeen. Walleniuksen mukaan yhtyeen musiikki oli kuitenkin "Lambertlandilla" kehittynyt niin korkealle tasolle, ettei "Milky Way Moses" tuo tasollisesti mitään uutta. Wallenius kehuu albumin tuotantoa ja yhtyeen jäsenten panosta, ja sanoo parhaan kappaleen olevan ”Caught from the Air”. Albumin arvosanaksi hän antaa täydet viisi tähteä.
Kappaleet.
A-puoli
B-puoli
Veikkausliigan kausi 1992

Veikkausliigan kausi 1992 oli vuonna 1989 perustetun jalkapalloliigan kolmas kausi, ja ensimmäinen uuden sponsorin nimellä. SPL:n ja Jalkapalloliigan ja Oy Veikkaus Ab:n välinen kolmikantasopimus oli allekirjoitettu 9. tammikuuta 1992. Suomen pääsarjajalkapalloilussa kausi oli 61. Liigaan osallistui 12 joukkuetta, jotka pelasivat kolminkertaisen sarjan. Otteluvoiton pistemäärä muuttui tällä kaudella (vain ylin sarjataso) kahdesta kolmeen pisteeseen. Liigan ja Suomen mestaruuden voitti HJK, jolle mestaruus oli seuran historian 18:s. Kaksi viimeistä, FC Oulu ja KuPS putosivat I divisioonaan.
Liigan maalikuninkaan tittelin jakoivat 21 maalilla FC Jazzin Luiz Antônio ja HJK:n Ismo Lius. Alun perin maalikuninkaaksi kruunattiin vain Luiz Antônio. Veikkausliiga kuitenkin korjasi tilastoa vuonna 2022, kun jalkapallotilastoihin erikoistunut toimittaja Harri Laine todisti videomateriaalin perusteella, että yhden ottelun pöytäkirjassa Liuksen maali oli merkitty Jari Europaeukselle. Vuoden 1991 liigapelaajaksi valittiin HJK:n Antti Niemi. Liigakauden kokonaisyleisömäärä oli 393 990 eli ottelukohtaiseksi keskiarvoksi saadaan 1990.
Joukkueet.
Taulukon tiedot Jalkapallokirja 1992, Veikkausliigan tilastohistoriasta (ottelutilastot, kausi 1992) kotikentät ja valmentajat, pvm on uuden valmentajan ensimmäinen ottelu.
1) FC Jazz uusi nimi seuralla, 1991 nimenä PPT
2) Uusi seura FC Oulu = OTP + OLS, yhteistyösopimus 5.8.1991, tuli OTP:n sarjapaikalle.
3) Pallokenttä jolla Veikkausliigaotteluita pelattiin 1992 - 1998, sijaitsi osittain tulevan Finnair stadiumin kaupunginpuoleisen (etelä) päädyn päällä, eli silloinen Pallokenttä ei sijainnut siis nykyisen, ns. uuden Pallokentän paikalla kuin osittain, ja kaikki silloisen Pallokentän katsomorakenteet on purettu.
Sarjataulukko.
Ottelut.
Ottelukohtaiset tilastot Veikkausliigan tilastohistoriasta, ottelutilastot kausi 1992. Ottelut pelattiin 26.4. – 17.10.1992.
Menestys eurokentillä.
"Euroopan cup:" (Mestarien liiga oli tuolloin nimenä vasta lohkovaiheesta lähtien)
"UEFA Cup:"
"Cup-voittajien cup:"
Krystian Zimerman

Krystian Zimerman (s. 5. joulukuuta 1956 Zabrze, Puola) on puolalainen pianisti.
Zimerman opiskeli pianonsoittoa Katowicen konservatoriossa Andrzej Jasińskin johdolla. Hänen uransa sai lentävän lähdön, kun hän vuonna 1975 voitti arvostetun Frédéric Chopin -pianokilpailun. Hän esiintyi Herbert von Karajanin johtaman Berliinin filharmonikkojen solistina vuonna 1976 ja teki ensiesiintymisensä Yhdysvalloissa New Yorkin filharmonikkojen solistina 1979. Hän on esiintynyt runsaasti eri maissa ja myös levyttänyt keskeistä pianokirjallisuutta. Vuodesta 1996 hän on johtanut pianon mestariluokkaa Baselin musiikkiakatemiassa.
Zimerman on erityisesti romanttisen pianokirjallisuuden tulkki, mutta hän esittää myös klassisen kauden musiikkia sekä nykymusiikkia: Witold Lutosławski kirjoitti pianokonserttonsa Zimermanille, joka sittemmin myös levytti teoksen. 
Zimerman on esiintynyt myös pianisti-kapellimestarina johtaen orkesteria pianon äärestä. Hän keskeytti konserttinsa Essenissä, Saksassa 2013 yleisön kuvatessa kännykällään nimenomaisista kielloista huolimatta.
ABX Air

ABX Air (vuosina 1980–1988 Airborne Express) on Wilmingtonissa Ohion osavaltiossa kotipaikkaansa pitävä rahtilentoyhtiö. ABX:n pääasiakas on DHL ja suurin osa yhtiön kuljettamista lähetyksistä on DHL:n. Suurin osa ABX:n laivastosta lentää myös DHL:n kelta-punaisessa värityksessä.
Laivasto.
ABX Airin laivastoon kuuluu seuraavat lentokoneet (heinäkuu 2015):
Barysentrinen koordinaatti (tähtitiede)

Barysentrinen koordinaatti viittaa tähtitieteessä koordinaatistoon, jonka origo on kahden tai useamman tähden tai planeetan massakeskipisteessä.
Aurinkokunnan barysentrinen massakeskipiste on aina lähellä aurinkoa. Sen liike riippuu lähinnä suurten planeettojen (Jupiter, Saturnus, Uranus ja Neptunus) sijainneista radoillaan. Mikäli suuret planeetat ovat suunnilleen samalla puolella Aurinkoa, niin niiden yhteisvaikutus tuo massakeskipisteen Auringon pinnan ulkopuolelle.
Syyskuusta 2006 huhtikuuhun 2010 massakeskipiste on Auringon pinnan ulkopuolella. Huhtikuusta 2010 heinäkuuhun 2016 se on puolestaan Auringon sisällä.
Vastaavasti Maalla ja Kuulla on yhteinen massakeskipiste, joka sijaitsee aina Maan sisällä runsaan 1000 kilometrin syvyydessä. Sanotaan, että Maan rata Auringon ympäri on ellipsi, mutta oikeasti tuota ellipsiä pitkin kulkee Maan ja Kuun yhteinen massakeskipiste ja Maan keskipiste on Kuun vaiheiden mukaan joko tuon ellipsin sisäpuolella (täyden kuun aikaan) tai ulkopuolella (uuden kuun aikaan).
Laskettaessa esimerkiksi luotaimien ratoja aurinkokunnan sisällä käytetään yleensä aurinkokeskisiä koordinaatteja, mutta tilanne muuttuu, kun ollaan selvästi kauempana kuin suuret planeetat. Silloin voidaan viitata aurinkokunnan massakeskipisteeseen.
Eric Cornell

Eric Allin Cornell (s. 19. joulukuuta 1961) on yhdysvaltalainen fyysikko. Hän oli yhdessä Carl Wiemanin kanssa ensimmäisiä, jotka onnistuivat syntetisoimaan Bosen–Einsteinin kondensaatin vuonna 1995. Tästä saavutuksesta Cornell sai yhdessä Wiemanin ja ryhmänsä vetäjän Wolfgang Ketterlen kanssa Nobelin fysiikanpalkinnon vuonna 2001.
Cornel syntyi Palo Altossa, mutta kasvoi Massachusettsin Cambridgessa, missä hänen isänsä työskenteli MIT:ssä. Hän opiskeli Stanfordin yliopistossa ja työskenteli jo opiskeluaikana sen kiihdytinlaboratoriossa. Väitöstyönsä hän teki MIT:ssä, ja vuonna 1992 hän aloitti työt Coloradon yliopistossa.
1990-luvun alkuvuosina Cornell alkoi kehittää menetelmiä Bosen–Einsteinin kondensaatin syntetisoimiseksi. Tämän kondensaatin olemassaolon olivat ennustaneet noin 70 vuotta aikaisemmin Albert Einstein ja Satyendra Bose. Se on tila, jossa atomit on jäähdytetty niin hidasliikkeisiksi, että ne käyttäytyvät kuin yksi atomia paljon suurempi kvanttiyksikkö. Vuonna 1995 Cornell yhdessä Wiemanin kanssa käytti laser- ja magneettimenetelmiä hidastaakseen, pyydystäkseen ja jäähdyttääkseen kaksituhatta rubidium-atomia.
Cornellin tulokset auttavat tiedeyhteisöä ymmärtämään fysiikan lakeja ja etsimään mahdollisia käytännön sovelluksia Bosen-Einsteinin kondensaatille.
Futisliigan kausi 1991

Futisliigan kausi 1991 oli vuonna 1989 perustetun jalkapalloliigan toinen kausi. Liigaan osallistui 12 joukkuetta, jotka pelasivat kolminkertaisen sarjan. Liigan ja Suomen mestaruuden voitti Kuusysi, jolle mestaruus oli seuran historian viides. Viimeiseksi jäänyt Lahden Reipas putosi I divisioonaan. Liigan maalikuningas oli 23 maalilla Hakan Kimmo Tarkkio. Hänet valittiin myös vuoden 1991 liigapelaajaksi . Liigakauden kokonaisyleisömäärä oli 376 904 eli ottelukohtaisena keskiarvona 1903.
Joukkueet.
Taulukon tiedot Jalkapallokirja 1991, Veikkausliigan tilastohistoriasta (ottelutilastot, kausi 1991) kotikentät ja valmentajat, pvm on uuden valmentajan ensimmäinen ottelu.
Sarjataulukko.
Ottelut.
Ottelukohtaiset tilastot Veikkausliigan tilastohistoriasta, ottelutilastot kausi 1991. Ottelut pelattiin 21.4. – 20.10.1991. 
Menestys eurokentillä.
"Euroopan cup:"
"UEFA Cup:"
"Cup-voittajien cup:"
Sahura

Sahura eli Sahure oli Egyptin faarao; viidennen dynastian toinen hallitsija. Hän oli vallassa 2487–2477 eaa. Hänen äitinsä oli kuningatar Khentakaus I, hänen isänsä luultavasti edellinen faarao Userkaf. 
Nimi Sahura merkitsee "se, joka on lähellä Rata". Sahuran pyramidikompleksi oli Abusirin uuden kuninkaallisten hautojen alueen ensimmäinen hautapaikka; Userkaf oli ilmeisesti rakennuttanut alueelle auringon temmpelin. Abusir sijaitsee joitakin kilometrejä Sakkarasta pohjoiseen. Sahuran valtakaudella loistokkaan pyramidirakentamisen aika alkoi olla ohi. Hänen pyramidinsa on pienempi ja huonolaatuisempi kuin aiemmat pyramidit, mutta siinä on hyvin tehtyjä reliefejä.
Neferirkare Kakai

Neferirkare Kakai (myös Neferirkara) oli Egyptin faarao; viidennen dynastian hallitsija. Hän oli vallassa 2487 eaa. - 2477 eaa. Hänen äitinsä oli kuningatar Khentakaus I, veljensä edellinen faarao Sahure ja isänsä luultavasti tätä edellinen faarao Userkaf. 
Nimi Neferirkare merkitsee "kaunis on Ren sielu". Neferirkare Kakaille Abusiriin rakennetun pyramidin suuresta koosta voidaan päätellä, että hän on ollut tärkeä hallitsija, mutta yksityiskohtia hänen elämästään tiedetään kovin vähän.
Pyökit

Pyökit eli kehtopyökit ("Fagus") on pyökkikasvien (Fagaceae) heimoon kuuluva suku, johon kuuluu kymmenen puulajia. Pyökkejä kasvaa Euroopan, Aasian ja Pohjois-Amerikan lauhkeilla alueilla. Kolme lajia on endeemisiä Kiinassa.
Pyökit ovat suurikokoisia lehtipuita, jotka voivat kasvaa jopa 40 metriä korkeiksi. Niiden hedelmä on kolmikulmainen pyökinpähkinä, halkaisijaltaan noin 15 mm.
James D. Watson

James Dewey Watson (6. huhtikuuta 1928 Chicago, Illinois – 6. marraskuuta 2025 East Northport, New York) oli yhdysvaltalainen tutkija, joka tunnetaan DNA-molekyylin rakenteen keksijänä. James Watson, Francis Crick ja Maurice Wilkins saivat vuonna 1962 Nobelin lääketieteen palkinnon DNA:n molekyylirakenteen ja sen merkityksen keksimisestä.
Crick myönsi myöhemmin että nobelistien löytö pohjautui Rosalind Franklinin työhön.
Näkemykset geeneistä ja älykkyydestä.
Lokakuussa 2007 herätti kohua Watsonin lausunto, jonka mukaan mustien afrikkalaisten älykkyys olisi valkoisia eurooppalaisia alemmalla tasolla. ”Olen hyvin surullinen Afrikan kohtalon suhteen”. ”Koko yhteiskuntapolitiikkamme pohjautuu oletukseen, että afrikkalaisten älykkyys vastaa omaamme. Tutkimukset eivät tue sitä oletusta”, hän kertoi "The Sunday Timesille". Lausunnon seurauksena Lontoon Science Museum perui Watsonin puhetilaisuuden, ja paheksuntansa asiasta ilmaisi myös Britannian kulttuuriministeri David Lammy. Watson pyysi muutaman päivän kuluttua anteeksi kommenttiaan ja totesi, ettei ”ymmärrä miten olisin voinut sanoa mitä minun on esitetty sanoneen. Sen kaltaiselle väitteelle ei ole minkäänlaista tieteellistä pohjaa.”
Watson katui lausuntoaan myös myöhemmin, vuonna 2014 "The New York Timesille": ”En saa sitä tekemättömäksi, mutta toivon, että olisin ollut huolellisempi puhuessani asioista, joiden asiantuntija en ole”.
Watson kauppasi Nobel-mitalinsa tunnetussa Christie’s-huutokaupassa joulukuussa 2014. Osalla rahoista tuettiin tiedettä.
Palkinnosta maksettiin 3,8 miljoonaa euroa. Ostaja, venäläinen miljardööri Ališer Usmanov lahjoitti mitalin takaisin Watsonille.
Tammikuussa 2019 Watson toisti tv-haastattelussa kantansa että geeneillä on yhteyttä älykkyyteen.
Tämän johdosta Cold Spring Harbor Laboratory, jossa Watson on tehnyt suuren osan elämäntyötään sanoutui irti Watsonista ja hänen lausunnoistaan ja riisti Watsonilta hänelle myönnetyt kunnianosoitukset kuten professorin ja kanslerin arvonimet.
Nastassja Kinski

Nastassja Kinski (aik. Nastassja Aglaia Nakszynski, s. 24. tammikuuta 1961 Länsi-Berliini) on saksalainen näyttelijä, joka kohosi kansainväliseksi tähdeksi 1980-luvulla.
Kinskin molemmat vanhemmat, Klaus Kinski ja Brigitte Tock, olivat näyttelijöitä, jotka erosivat tyttärensä ollessa 7-vuotias. Kinski aloitti uransa valokuvamallina. Vuonna 1975 valmistui hänen ensimmäinen elokuvansa, Wim Wendersin ohjaama "Väärä liike". Brittiläinen kauhuelokuva "Paholaisen tytär" (1976) oli näyttelijän ensimmäinen englanninkielinen elokuva. 16-vuotiaana Kinskillä oli romanssi 28 vuotta itseään vanhemman elokuvaohjaaja Roman Polańskin kanssa, ja hän näytteli pääosan ohjaajan vuonna 1979 valmistuneessa elokuvassa "Tess – viattomuuden tarina". Elokuva toi hänelle Golden Globe -palkinnon.
Jo 1980-luvulle tultaessa Kinski oli kansainvälisesti tunnettu elokuvatähti ja seksisymboli, joka esiintyi myös alastonkuvissa. Menestykseksi noussut Paul Schraderin ohjaama kauhuelokuva "Kissaihmiset" (1982) oli Jacques Tourneurin klassikon "Kissaihmiset" (1942) uudelleenfilmatisointi. Yksi Kinskin elokuvauran huippuja oli rooli Wim Wendersin ohjaamassa, kriitikoiden ylistämässä elokuvassa "Paris, Texas" (1984). 1980-luvun jälkeen Kinskin tähti alkoi himmetä. Hän on kuitenkin näytellyt edelleen aktiivisesti niin eurooppalaisissa kuin amerikkalaisissakin tuotannoissa.
Kinskillä on kolme lasta, kaksi avioliitosta egyptiläisen Ibrahim Moussan kanssa ja yksi suhteesta Quincy Jonesin kanssa. Hän puhuu sujuvasti saksaa, englantia, ranskaa, italiaa ja venäjää.
Maurice Wilkins

Maurice Hugh Frederick Wilkins (15. joulukuuta 1916 – 5. lokakuuta 2004) oli englantilainen tiedemies. Hän syntyi Uudessa-Seelannissa. Hänen perheensä muutti Birminghamiin Englantiin, kun hän oli 6-vuotias. Maurice Wilkins, Francis Crick ja James Watson saivat vuonna 1962 lääketieteen Nobel palkinnon DNA:n molekyylirakenteen ja sen merkityksen keksimisestä.
Crick myönsi myöhemmin että nobelistien löytö pohjautui Rosalind Franklinin työhön.
Vuosina 1970–82 Wilkins toimi Lontoon King's Collegen biofysiikan osaston johtajana ja professorina.
Oswald Avery

Oswald Theodore Avery (21. lokakuuta 1877 Halifax, Nova Scotia, Kanada – 20. helmikuuta 1955 Nashville, Tennessee, Yhdysvallat) oli yhdysvaltalainen lääketieteen tutkija. Hän muutti 10-vuotiaana New Yorkiin. Suurimman osan urastaan hän vietti New Yorkissa Rockefeller Institute Hospitalissa. Hän oli immunologian uranuurtaja. Yhdessä Colin MacLeodin ja Maclyn McCartyn kanssa hän havaitsi vuonna 1944, että DNA on geenien ja kromosomien rakenneyksikkö.
Barysentrinen koordinaatti (geometria)

Matematiikassa barysentriset koordinaatit ovat koordinaatteja, jotka on määritelty simpleksin kärkipisteiden avulla. Barysentriset koordinaatit ovat esimerkki homogeenisista koordinaateista.
Olkoon "x"1, ..., "x""n" vektoriavaruudessa "A" määritellyn simpleksin kärkipisteet. Jos jollakin "A":n pisteellä "p"
formula_1
sanotaan, että kertoimet ("a"1, ..., "a""n") ovat pisteen "p" barysentriset koordinaatit pisteiden "x"1, ..., "x""n" suhteen. Itse kärkien koordinaatit ovat (1, 0, 0, ..., 0), (0, 1, 0, ..., 0), ..., (0, 0, 0, ..., 1). Barysentriset koordinaatit eivät ole yksikäsitteiset: kaikilla nollasta poikkeavilla "b" ("b a"1, ..., "b a""n") ovat myös "p":n barysentriset koordinaatit.
Kun koordinaatit eivät ole negatiivisia, "p" sijaitsee pisteiden "x"1, ..., "x""n" määräämässä konveksissa kehikossa, eli simpleksissä, jonka kärkipisteet ovat "x"1, ..., "x""n".
Jos kehikon kärkiin ajatellaan kiinnitetyn painot "a"1, ..., "a""n", on "p" simpleksin painopiste. 
Termin "barysentriset koordinaatit" () otti käyttöön August Möbius vuonna 1827. Termi muodostuu kreikan kielen "painoa" tarkoittavasta sanasta "barys" (βαρύς) ja latinalaisperäisestä, moniin kieliin lainautuneesta "keskustaa" tarkoittavasta sanasta "centrum".
Alive or Just Breathing

Alive or Just Breathing on yhdysvaltalaisen metalcore-yhtyeen Killswitch Engagen toinen studioalbumi. Se julkaistiin vuonna 2002 Roadrunner -levy-yhtiön kautta. Albumin miksasi Andy Sneap. Albumilla laulaa yhtyeen samana vuonna jättänyt Jesse Leach.
Kappaleet ”Temple from the Within” ja ”Vide Infra” on yhtyeen edelliseltä albumilta uudelleen äänitetty albumia varten.
Albumia pidetään metalcore-albumien klassikkona.
Mošovce

Mošovce on kunta Keski-Slovakiassa, Žilinan alueella. Siellä on useita historiallisia historiallisia muistomerkkejä, ja se on suuren slovakialaisen runoilijan Ján Kollárin synnyinseutu. Daniel Krman, luterilaisen kirkon superintendentti, asui ja työskenteli kylässä.
Väestö.
Mošovcessa oli vuoden 2009 lopussa 1 338 asukasta. Vuoden 2001 väestönlaskennan mukaan asukkaista 98,6 prosenttia oli slovakkeja. Uskonnoltaan 54,8 prosenttia ilmoitti olevansa protestantteja ja 30,4 prosenttia roomalaiskatolisia.
Francis Crick

Francis Harry Compton Crick (8. kesäkuuta 1916 Northampton – 28. heinäkuuta 2004 San Diego, Kalifornia) oli englantilainen fyysikko ja molekyylibiologi. Francis Crick, James Watson ja Maurice Wilkins saivat vuonna 1962 lääketieteen Nobel-palkinnon DNA:n molekyylirakenteen ja sen merkityksen keksimisestä. 
Crick oli aloittanut väitöskirjatyönsä ennen toista maailmansotaa, mutta sota keskeytti työn. Sodan jälkeen hän otti uuden tutkimusaiheen, joka oli kolmen eri tieteenalan yhteistä reuna-aluetta. Crick nimitti alaa biologian kemialliseksi fysiikaksi, ja siinä oli kyse elämän perusosasten selvittämisestä (nykyisestä molekyylibiologiasta). Crick tutki asiaa brittiläisessä proteiinirakenteiden tutkimusprojektissa Cavendish-laboratoriossa. Ensi sijassa tutkittiin hemoglobiinin ominaisuuksia. Samassa projektissa oli mukana yhdysvaltalainen biokemisti James D. Watson, joka innosti Crickin mukaan solujen DNA:n rakenteen selvittämiseen. Vuonna 1953 he esittelivät rakenteen hypoteettisesti "Nature"-lehdessä. DNA:n kaksoiskierteinen rakenne on sittemmin muodostunut molekyylibiologian peruskiveksi.
Crick myönsi myöhemmin että nobelistien löytö pohjautui Rosalind Franklinin työhön.
Crick jatkoi tutkimusta selvittämällä DNA:n toimintamekanismin, jonka kuvaamiseen hänen oli selvitettävä myös RNA:n rakenne ja toiminta: DNA tekee RNA:n, joka valmistaa geenin ohjauksessa proteiinin. Tämän Crick esitti vuonna 1956.
Pikaluistelun maailmancup

Pikaluistelun maailmancup on pikaluistelun kauden kestävä maailman korkeatasoisin kilpailusarja. Maailmancup-kiertueen järjestää Kansainvälinen luisteluliitto (ISU). 
Maailmancup sai alkunsa, kun ISU päätti järjestää sarjamuotoisen kilpailun myös pikaluistelijoille muiden talvilajien maailmancupien osoittauduttua menestyksekkäiksi. Talvella 1985–1986 järjestettiin epävirallinen maailmancup, ja seuraavana talvena ensimmäinen virallinen maailmancup-kausi.
Maailmancup-kausi koostuu eri puolilla maailmaa järjestettävistä osakilpailuista. Osakilpailuissa luistellaan eri mittaisia matkoja ja yleiskilpailuja. Maailmancupissa miehet ja naiset kilpailevat kummatkin viidestä henkilökohtaisesta maailmancup-kokonaisvoitosta eri matkoilla, jotka miehillä ovat 500 metriä, 1 000 metriä, 1 500 metriä ja yhdistettynä 5 000 ja 1000 metriä sekä kaudesta 2011–2012 alkaen myös yhteislähtökilpailu. Naiset kilpailevat 500, 1 000, 1 500 ja yhdistetyn 3 000 ja 5 000 metrin cupeissa sekä yhteislähdössä. Lisäksi kilpaillaan joukkuetakaa-ajossa. Vuodesta 2012 alkaen on palkittu myös kokonaiscupin voittaja. Vuosina 2004–2009 ohjelmassa oli myös 100 metrin maailmancup sekä miehille että naisille.
Maailmancupissa luistelijoille jaetaan heidän menestyksenä mukaan palkintorahoja. Pääasiassa maailmancup-menestyksen perusteella valitaan kilpailijat myös matkakohtaisiin maailmanmestaruuskilpailuihin.
Orson (yhtye)

Orson on yhdysvaltalainen rock-yhtye, joka on perustettu Hollywoodissa, Kaliforniassa vuonna 2000. Yhtye on ottanut nimensä hollywoodilaiselta elokuvaohjaajalta Orson Wellesiltä.
Musiikkityyli.
Yhtyeen solisti Jason Pebworth kertoo Orsonin pitävän monien yhtyeiden, kuten Led Zeppelinin, Flaming Lipsin, Beckin ja Björkin tyyleistä. Pebworth myös kertoo Orsonin soittavan "kitararockia".
The Yes Album

The Yes Album on vuonna 1971 julkaistu Yes-yhtyeen kolmas ja samalla läpimurtoalbumi. Yhtyeen pitkäaikainen kitaristi Steve Howe teki ensiesiintymisensä tällä albumilla. Kosketinsoittaja Tony Kayelle tämä albumi taasen jäi viimeiseksi ennen vuonna 1983 tapahtunutta paluutaan yhtyeen riveihin.
Albumilla yhtye on tehnyt entistä pidempiä kappaleita. Pitkäaikainen yhteistyö tuottaja Eddie Offordin kanssa alkoi tältä albumilta.
Albumin kansikuvassa Tony Kayen jalka on kipsissä johtuen auto-onnettomuudesta.
Kappaleet.
"The Yes Album" julkaistiin uudelleenmasteroituna vuonna 2003.. Painoksen bonuskappaleisiin kuuluu muun muassa studioversio kappaleesta "Clap".
James Beattie (jalkapalloilija)

James Scott Beattie (s. 27. helmikuuta 1978 Lancaster, Englanti) on englantilainen uransa päättänyt jalkapalloilija. Hän oli pelipaikaltaan hyökkääjä.
Beattie pelasi Southamptonissa vuosina 1998–2005. Southamptoniin hän oli siirtynyt vaihtokaupassa Kevin Daviesiin kasvattajaseurastaan Blackburn Roversista. Southamptonissa pelatessaan hän oli yksi Valioliigan parhaimpia maalintekijöitä. Urallaan paljon loukkaantumisista kärsinyt Beattie teki 23 maalia kaudella 2002–2003 ja sijoittui maalintekijäpörssin kolmanneksi. Yhteensä Beattie teki 68 maalia 204:ssä pelaamassaan Southampton-ottelussa. Evertoniin Beattie siirtyi vuonna 2005 kuudella miljoonalla punnalla. Vuonna 2007 hän siirtyi Englannin mestaruussarjassa pelanneeseen Sheffield Unitediin ja vuonna 2009 Valioliigassa pelanneeseen Stoke Cityyn. Vuonna 2010 hän siirtyi Skotlannin valioliigaan Rangersiin. Kevätkauden 2011 Beattie oli lainalla Blackpoolissa. Marraskuussa 2011 hän teki sopimuksen Sheffield Unitedin kanssa ja pelasi siellä kauden 2011–2012 loppuun. Marraskuussa 2012 Beattie teki sopimuksen Accrington Stanleyn kanssa ja toimi pelaaja-valmentajan roolissa. Hänet nimettiin joukkueen manageriksi toukokuussa 2013 ja hän toimi tehtävässä syyskuuhun 2014 saakka, jolloin hän jätti tehtävän yhteisellä päätöksellä.
Englannin maajoukkueessa Beattie teki debyyttinsä helmikuussa 2003 ottelussa Australiaa vastaan. Yhteensä hän on pelannut viidessä maaottelussa.
Arrigo Sacchi

Arrigo Sacchi (s. 1. huhtikuuta 1946 Fusignano, Italia) on italialainen entinen jalkapallovalmentaja.
Taktisella puolella Sacchi tunnetaan ansioistaan nykyaikaisen aluepelin kehittäjänä. Sacchin taktisten oivallusten seuraajia ovat olleet mm. José Mourinho ja Josep Guardiola. 
Ura valmentajana.
Sacchin tärkeimmät saavutukset tulivat Milanin päävalmentajana. Hän saavutti Milanin valmentajana muun muassa yhden Italian mestaruuden sekä kaksi Euroopan Cupin ja Intercontinental Cupin voittoa. Sacchi on valmentanut seuratasolla myös Parmaa ja Atlético Madridia. Hän on myös toiminut Parman ja Real Madridin urheilutoimenjohtajana 2004–2005.
Italian maajoukkueen päävalmentajana Sacchi toimi vuodesta 1991 vuoteen 1996. Vuoden 1994 MM-kisoissa Italia selvisi Sacchin johdolla loppuotteluun, jossa se kuitenkin hävisi Brasilialle rangaistuspotkukilpailun jälkeen.
Fleabrain

The Fleabrain on 1981 Kouvolassa perustettu rockabilly-yhtye.
Nykyinen kokoonpano 2007.
Yhtyeen alkuperäisessä kokoonpanossa soittivat
Yhtyeen rumpalina on ollut myös Kai "Kake" Pulli
Gary Naysmith

Gary Andrew Naysmith (s. 16. marraskuuta 1978 Edinburgh, Skotlanti) on skotlantilainen jalkapalloilija, joka edusti urallaan skotlantilaisseurojen lisäksi englantilaisia Evertonia, Sheffield Unitedia ja Huddersfieldia. Hän oli pelipaikaltaan puolustaja.
Naysmith aloitti uransa kotimaassaan Heartsissa vuonna 1996. Neljä kautta Heartsissa pelannut Naysmith valittiin Skotlannin "parhaaksi nuoreksi pelaajaksi" vuonna 1998. Samana vuonna hän oli mukana voittamassa Skotlannin Cupia. Yhteensä Naysmith pelasi Heartsissa 121 liigaottelua, joissa hän teki 4 maalia.
Lokakuussa 2000 Naysmith siirtyi Evertoniin 1,75 miljoonan punnan siirtokorvauksella. Evertonissa hän on pelannut Walter Smithin ja David Moyesin valmennuksen alaisuudessa. Yhtenä Skotlannin parhaimpana vasempana pakkina pidettävä Gary teki vuonna 2005 kolmen vuoden jatkosopimuksen Evertonin kanssa . 
5. heinäkuuta 2007 Naysmith kuitenkin siirtyi nykyiseen seuraansa Sheffield Unitediin miljoonalla punnalla. 
Skotlannin maajoukkueessa Naysmith on pelannut 47 ottelua ja tehnyt yhden maalin.
Bjarni Viðarsson

Bjarni Þór Viðarsson (s. 3. toukokuuta 1988) on islantilainen jalkapalloilija, joka edustaa kotimaansa pääsarjassa Úrvalsdeildissa pelaavaa FH Hafnarfjörðuria. Hän on pelipaikaltaan keskikenttäpelaaja.
Seurajoukkueura.
Bjarni pelasi FH Hafnarfjörðurissa jo nuorena. Hän siirtyi Evertoniin kesällä 2004 ja pelasi pitkään Evertonin nuorisoakatemiassa ja reservijoukkueessa, ja nousi myös ykkösjoukkueen rinkiin. Maaliskuussa 2006 hän teki kaksivuotisen sopimuksen Evertonin kanssa.
Peliaikaa Evertonissa tuli nihkeästi, eikä hän pelannut seurassa yhtään valioliigaottelua. Yhdessä UEFA-cupin ottelussa hän pelasi 21 minuuttia. Kevätkaudella 2006–2007 hän pelasi lainalla AFC Bournemouthissa kuusi ykkösliigan ottelua. Tammikuussa 2008 hän siirtyi lainasopimuksella Eredivisien FC Twenteen, jonka kanssa hän allekirjoitti pysyvämmän sopimuksen kesällä 2008. Hän ei kuitenkaan pelannut Twentessä yhtään virallista ottelua. Seuraavana kesänä hän siirtyi belgialaiseen KSV Roeselaren, jossa pelasi kaudella 2009–2010 kaikkiaan 23 pääsarjan ottelua, joissa teki kuusi maalia. Kaudella 2010–2011 hän pelasi KV Mechelenissä 16 Belgian pääsarjaottelua. Seuraavalla kaudella hän jäi seurassa kokonaan ilman peliaikaa.
Bjarni pelasi tanskalaisessa Silkeborg IF:ssä kaudet 2012–2015, jolloin seura putosi kahdesti Tanskan Superliigasta ja nousi sinne kerran. Hän pelasi 16 ottelua Superliigassa ja 12 ottelua 1. divisioonassa. Kesällä 2015 hän palasi FH Hafnarfjörðuriin ja voitti heti tulokaskaudellaan Islannin-mestaruuden tehtyään 19 pelaamassaan ottelussa kolme maalia. Hän pelasi seurassa neljä Eurooppa-liigan karsintaottelua kaudella 2015–2016.
Maajoukkue.
Bjarni edusti Islantia 16-, 17-, 18-, 19- ja 21-vuotiaiden ikäluokissa. Hän pelasi kaksi ottelua alle 21-vuotiaiden EM-kilpailuissa 2011. Toistaiseksi ainoan A-maaottelunsa hän pelasi Valko-Venäjää vastaan helmikuussa 2008. Myös hänen veljensä Arnar Viðarsson ja David Viðarsson ovat pelaneet jalkapalloa ammattilaistasolla ja Islannin maajoukkueessa
Sidney Paget

Sidney Edward Paget (4. lokakuuta 1860 – 28. tammikuuta 1908) oli Lontoossa syntynyt brittiläinen kuvittaja. Hän kuvitti Arthur Conan Doylen Sherlock Holmes -tarinoita. Paget työskenteli pääasiallisesti brittiläiselle "The Strand Magazine" -kuukausijulkaisulle, jossa Doyle myöhemmin julkaisi suurimman osan tuotannostaan.
Usein on esitetty, että Paget olisi käyttänyt Holmesin esikuvana veljeään Walteria tai itseään. Pagetin toinen veli Henry Marriot on kuitenkin kieltänyt sen: "Väite, että taiteilijan veli Walter – tai joku muu – olisi ollut Sherlock Holmesin mallina, on väärä." Ajatus on syntynyt siitä, että Sidneyn piirtämien kuvitusten Holmesissa on runsaasti kummankin veljeksen näköä.
Steelers

 
Steelers Hämeenlinna on vuonna 1996 perustettu hämeenlinnalainen urheiluseura. Sillä on toimintaa salibandyssa, koripallossa ja jääkiekossa.
Salibandy.
Nimi Steelers otettiin käyttöön kesällä 2011, kun junioritoimintaa pyörittävä RuRu ja FT Trackers yhdistivät toimintansa jälkimmäisen pudottua Salibandyliigasta. Molemmat seurat säilyivät kuitenkin omina yhdistyksinään.
Seuran salibandyn miesten edustusjoukkue pelaa kaudella 2021-2022 Suomen korkeinta sarjatasoa F-liigaa. Keväällä 2016, oltuaan divarin 2., miehet nousivat liigaan kabinettipäätöksellä sillä Tapanilan Erä yhdistyi SSV:n kanssa. Naisten edustusjoukkue pelaa toiseksi korkeimmalla naisten sarjatasolla, Naisten F-liigan NLB-lohkossa. Lisäksi seuralla on aikuisten sarjoissa joukkueet miehissä , 3. ja 5. divisioonissa sekä naisissa 2. divisioonassa.
Junioreissa seuralla on edustus kaikissa ikäluokissa aina 2009 syntyneistä edustusjoukkueisiin.
Koripallo.
Koripallo liittyi seuran lajivalikoimaan varsinaisesti syksyllä 2016, jolloin muun muassa Eetu Koivuniemen kasvattajaseurana tunnettu "Punaportin Blues" siirtyi toimimaan Steelersin alaisuudessa ja aloitti koripallotoiminnan laajentamisen kaupungissa.
Jääkiekko.
Steelers aloittaa harrastusluonteisen jääkiekkokerhotoiminnan syksyllä 2016. Mukana toiminnassa on Sisu Hockey.
Joseph Yobo

Joseph Ikpo Yobo (s. 6. syyskuuta 1980 Kano, Nigeria) on nigerialainen jalkapalloilija, joka pelasi seuratasolla muun muassa Belgiassa, Ranskassa, Englannissa ja Turkissa. Hän oli pelipaikaltaan puolustaja.
Yobo siirtyi Evertoniin vuonna 2002. Ennen Evertoniin siirtymistään hän edusti Standard Liègea ja Marseillea. Vuonna 2010 hän siirtyi vuoden pituisella sopimuksella lainalle turkkilaiseen Fenerbahçeen.
Nigerian maajoukkuetta Yobo on edustanut 101 kertaa, millä hän vielä vuonna 2019 jakaa ottelutilaston kärkipaikan, ja tehnyt seitsemän maalia. Hän pelasi vuoden 2002 MM-kilpailuissa Nigerian kaikki kolme ottelua alusta loppuun.
Wolfgang Ketterle

Wolfgang Ketterle (s. 21. lokakuuta 1957) on saksalainen fyysikko, joka työskentelee MIT:ssä Yhdysvalloissa. Hän keskittyy koejärjestelyihin, jotka hidastavat ja jäähdyttävät atomeita lähelle absoluuttista nollapistettä. Hänen vetämänsä tutkimusryhmä toteutti Bosen–Einsteinin kondensaatin yhtenä maailman ensimmäisistä vuonna 1995. Tästä hyvästä hänelle myönnettiin Nobelin fysiikanpalkinto yhdessä Eric Cornellin ja Carl Wiemanin kanssa 2001.
Ketterle kasvoi ja kävi koulua Heidelbergissä ja sen läheisessä Eppelheimissä. Hänen kiinnostuksensa tekniikkaan suuntautui ensin Legoihin ja sitten kemiaan ja elektroniikkaan. Hän aloitti myös yliopiston Heidelbergissä mutta siirtyi kanditutkinnon jälkeen Müncheniin. Puolijohteisiin liittyvälle väitöskirjalleen hän sai ohjaajat Max Planck -instituutista. 32-vuotiaana hän vaihtoi kylmätutkimuksen pariin ja siirtyi Yhdysvaltoihin MIT:hen.
Tanska-Norja

Tanska-Norja () on jälkikäteen käytetty nimitys Tanskan ja Norjan muodostamasta historiallisesta valtiosta. Tanska-Norjan valtio oli personaaliunioni vuodesta 1380 vuoteen 1536, jolloin Norja menetti statuksensa kuningaskuntana ja rinnastettiin Tanskalle kuuluvaan maakuntaan. Kalmarin unionin aikana vuosina 1397–1520 samaan valtioliittoon kuului suurimman osan ajasta myös Ruotsi.
Tanska-Norjalla oli siirtomaita: Trankebar Intiassa, Kultarannikko nykypäivän Ghanan alueella ja kolme saarta Karibialla, Sankt Thomas, Sankt Jan sekä Sankt Croix.
Tanskan ja Norjan yhteys päättyi, kun Tanska luovutti Norjan Ruotsille Kielin rauhassa 1814.
Carl Wieman

Carl Edwin Wieman (s. 26. maaliskuuta 1951) on yhdysvaltalainen fyysikko. Hän oli yhdessä Eric Cornellin kanssa ensimmäisiä, jotka onnistuivat syntetisoimaan Bosen–Einsteinin kondensaatin vuonna 1995. Wieman itse sanoi tuloksesta Time-lehden haastattelussa: ”Me pääsimme asteen miljardisosan päähän absoluuttisesta nollapisteestä”. Tästä saavutuksesta Wieman sai yhdessä Cornellin ja MIT:n tutkijan Wolfgang Ketterlen kanssa Nobelin fysiikanpalkinnon vuonna 2001.
Wieseman kasvoi Oregonin syrjäseuduilla, mutta pääsi opiskelemaan MIT:hen Massachusettsiin. Viime vuosina Wiemanin erityinen mielenkiinnon kohde on ollut luonnontieteiden opetus. Hän työskentelee Coloradon yliopistossa Boulderissa.
Ruotsi-Norja

Ruotsin ja Norjan yhdistyneet kuningaskunnat (, ) eli Ruotsi-Norja oli Ruotsin ja Norjan välille vuosiksi 1814–1905 muodostettu personaaliunioni, jossa mailla oli muun muassa yhteinen kuningas. Unionin ainoa maarajanaapuri oli Venäjän keisarikunta.
Historia.
Ruotsi kuului Napoleonin vastustajiin, minkä johdosta Napoleon taivutteli Venäjän valtaamaan Ruotsilta Suomen. Napoleonin sotien jälkeen Ruotsi sai hyvityksenä Norjan Napoleonin liittolaiselta Tanskalta. Maiden välille muodostettiin personaaliunioni. Norja sai sisäisen autonomian ja periaatteessa vain ulkopolitiikka oli maille yhteinen.
Norjassa personaaliunioniin oltiin kuitenkin yleisesti tyytymättömiä ja vaatimukset täydestä itsenäisyydestä kasvoivat. Vuonna 1905 järjestettiin Norjassa personaaliunionin purkamisesta kansanäänestys, jonka tulos oli murskaava: 368 208 ääntä (99,95 %) purkamisen puolesta ja 184 ääntä sitä vastaan. Äänestystuloksen jälkeen Ruotsi taipui maiden eroon. Norja itsenäistyi vuonna 1905 ja maiden välinen personaaliunioni lakkasi olemasta. Ennen tilanteen ratkeamista maiden välillä oli vallinnut jopa sodan uhka.
Prefiksi

Prefiksi eli etuliite on kielitieteen käsite, joka merkitsee sanan eteen liitettävää osaa, joka muokkaa sanan merkitystä. Prefiksi ei voi esiintyä itsenäisesti. Esimerkiksi pelkkä *"epä" ei ole suomen kielen sana, mutta "epä"-etuliitteen avulla voi muodostaa sanoja, kuten "epäkaupallinen".
Miinalautta Porkkala

Miinalautta Porkkala (kylkinumero 91, aiemmin 777) on Suomen merivoimien Pansio-luokan miinalautta. Aluksella on suuri miina- ja kuljetuskapasiteetti. Se on varustettu koneellisilla miinojen lastaus- ja laskulaitteilla ja kykenee lähes samoihin tehtäviin kuin merivoimien miinalaivatkin.
Valmistus.
Alus tilattiin toukokuussa 1990 Olkiluodon telakalta. Se kastettiin kumminaan Inge-Maj Boström ja otettiin palvelukseen 29. lokakuuta 1992.
Palvelus.
Alus on Suomenlahden meripuolustusalueen 5. miinalaivueessa kotitukikohtanaan Upinniemi. Aluksen kummipaikkakunta on Porkkalan kylä. "Porkkala" on Inkoon kunnan kummialus.
Songs from the Wood

Songs from the Wood on englantilaisen rockyhtye Jethro Tullin vuonna 1977 julkaisema albumi. Albumi on sekoitus progressiivista rockia ja folkrockia. Levy on yksi yhtyeen arvostetuimmista ja laajimmin tunnetuista ja on yhtyeen 1970-luvun jälkipuoliskolla nauhoittaman folktrilogian ensimmäinen osa.
Jethro Tullin aikaisemmista 1970-luvun puolivälin teoksista poiketen "Songs from the Wood" ei ole konseptialbumi vaan on enemmänkin kokoelma kappaleita, jotka kertovat brittiläisestä luonnosta. Levyn soundi on hyvin kelttiläinen, ja Ian Andersonin poikkihuilu ja akustinen kitara ovat levyllä keskeisiä. 
Yhtyeen pitkäaikainen taustavaikuttaja ja orkesterisovituksista vastaava David Palmer liittyi yhtyeeseen vakituiseksi toiseksi kosketinsoittajaksi levyn nauhoitusten alussa. 
Kappaleet.
A-puoli
B-puoli
Suffiksi

Suffiksi (eli "jälkiliite" tai "takaliite") on sanan loppuun tuleva osa, jolla on eri merkitys kuin sanan vartalolla. Se voi muuttaa sanan tarkoitusta tai olla vain kieliopillinen pääte. Suomen kielen taivutus- ja johdospäätteet (johtimet eli johtopäätteet) ovat pääosin suffikseja. Myös omistusliitteet eli possessiivisuffiksit ovat suffikseja.
Taivutuspäätteitä ovat suomessa mm. nominien sija- ja lukupäätteet ja verbien persoona-, luku- ja aikamuotopäätteet. Osalla päätteistä on vain yksi ilmiasu, kuten allatiivilla: -"lle" esimerkiksi "kadulle". Niillä päätteillä, joihin sisältyy takavokaali "a, o" tai "u" on myös etuvokaalinen vastine, kuten inessiivin päätteellä: "ssa/-ssä" esimerkiksi "talossa, kylässä." 
Englannin kielessä suffikseja ovat muun muassa verbien taivutuspäätteet "-s", "-ed" ja "-ing", adjektiivien vertailuasteiden tunnukset "-er" ja "-est" sekä monet johtimet, kuten "-ism", "-less" ja "-ize".
Brad Walker

Brad Walker (s. 21. kesäkuuta 1981 Aberdeen, Etelä-Dakota) on yhdysvaltalainen seiväshyppääjä.
Opiskellessaan Washingtonin yliopistossa Walker voitti sisäratojen NCAA-mestaruuden vuosina 2003 ja 2004. Vuonna 2005 hän voitti Yhdysvaltain sisäratojen ja ulkoratojen mestaruuden. Helsingin MM-kisoissa hän voitti MM-hopeaa tuloksella 575. Kauden lopussa hän voitti tuloksella 585.
Walker voitti vuonna 2006 Yhdysvaltain sisäratojen mestaruuden ja sisäratojen MM-kultaa Moskovan MM-kisoissa tuloksella 580. hän oli vuonna 2006 seitsemäs. Vuoden 2007 MM-kilpailuissa Osakassa Walker voitti kultaisen mitalin tuloksella 586 Ranskan Romain Mesnilin jäädessä hopealle samalla tuloksella. Hän ylsi vuonna 2007 voittoon myös ja Yhdysvaltojen mestaruuskilpailuissa sekä vuonna 2008 kotimaansa hallimestaruuskisoissa. 
Maaliskuussa 2008 Walker sai hopeaa sisäratojen MM-kilpailuissa Valenciassa halliennätystuloksellaan 585. Saman vuoden kesäkuussa hän hyppäsi Eugenessa Yhdysvaltojen ennätyksen 604 cm, mutta jäi ilman tulosta Pekingin olympialaisten karsintakilpailussa. hän oli toinen. Vuonna 2009 hän voitti Yhdysvaltojen mestaruuden, muttei voinut osallistua Berliinin MM-kilpailuihin loukkaantumisen vuoksi. Istanbulin sisäratojen MM-kilpailuissa 2012 hän sijoittui kolmanneksi tuloksella 580 cm. Hän voitti samana vuonna Yhdysvaltojen sisäratamestaruuden ja olympiakarsinnat, mutta jäi ilman tulosta Lontoon olympialaisten loppukilpailussa.
Emälaiva Mursu

Emälaiva Mursu (kylkinumero 98) oli Suomen merivoimien Valas-luokan sukeltajienemälaiva, jossa oli suuri majoituskapasiteetti, siirrettävä painekammio sekä useita kumiveneitä.
Valmistus.
Alus tilattiin Enso-Gutzeitin Laitaatsillan telakalla Savonlinnassa. Se laskettiin vesille 1980.
Palvelus.
Alus oli 5. miinalaivueessa, kun se poistettiin kesällä 2013 alusluettelosta ja myytiin yksityiselle. Se sai uuden nimen "Muru". Tammikuussa 2019 laiva oli ankkurissa Djiboutin satamassa Djiboutin lipun alla.
YFL Jymy

YFL Jymy (kylkinumero 511) on Suomen merivoimien Syöksy-luokan nopea ja matalakulkuinen komentovene, joka on varustettu nykyaikaisella viestilaitteistolla ja muilla johtamisen apuvälineillä.
Valmistus.
Alus tilattiin Uudenkaupungin Työveneeltä.
Palvelus.
Alus on Rannikkolaivastossa, jossa sen tehtävänä on mahdollistaa komentajan johtamistoiminta saaristossa.
Oravasaimiri

Oravasaimiri ("Saimiri sciureus") on yksi saimirien suvun viidestä lajista. Oravasaimirit ovat pienikokoisia ja sangen helppohoitoisia, minkä vuoksi eläintarhat suosivat niitä. Eläintarhoissa oravasaimirien on todettu eläneen jopa 30-vuotiaiksi.
Tuntomerkit ja levinneisyys.
Oravasaimiri on kooltaan noin 28–37 senttimetriä pitkä, pois lukien 37–45 senttimetriä pitkä häntä. Oravasaimiri painaa noin 550–1250 grammaa. Sen turkki on kellertävänharmaa, kädet ja jalat oranssit ja naama valkoinen lukuun ottamatta mustaa kuonoa.
Oravasaimirin esiintymisalue rajoittuu Etelä-Amerikan mantereelle; sitä tavataan Venezuelan pohjoisosista aina Brasilian eteläosiin ja Kolumbiaan ja Andien rinteille. Oravasaimirit viihtyvät parhaiten kosteissa alankometsissä.
Elintavat ja ääntely.
Oravasaimirien lauma saattaa käsittää jopa 300 yksilötä. Tavallisimmin sen koko vaihtelee väliltä 30–50 yksilöä. Suuret ryhmät eivät pysy joka hetki yhtenäisinä, vaan ne hajaantuvat usein päivän ajaksi ja palaava yhteen ruokalevolle. Lauman elinpiiri on noin 16–20 hehtaaria. Paikoin oravasaimirilaumojen elinpiirit menevät päällekkäin, mutta yleensä vain reuna-alueilta.
Oravasaimirien ääntely on tutkitusti vivahteikkaampaa kuin muilla apinoilla. Erilaisia ääniä onkin tunnistettu vähintään 20 erilaista.
Lisääntyminen.
Luonnossa oravasamiirit lisääntyvät ympäri vuoden. Vastasyntynyt poikanen syntyy 170 vuorokauden tiineyden jälkeen painaen noin 100 grammaa. Synnytyksen jälkeen poikaset tarrautuvat emon selkään. Emot suojelevat poikasiaan saalistajilta ja liian lähelle tunkeilevilta uroksilta. Emo vieroittaa poikasensa noin vuoden iässä.
Naaraat tulevat sukukypsiksi 3-vuotiaina, uros ollessaan viisi vuotta vanha.
Saattaja Viipuri (761)

Saattaja Viipuri (761) oli Suomen merivoimien saattaja.
Valmistus.
Neuvostoliitto tilasi aluksen Turusta Wärtsilä Crichton-Vulcanin telakalta. Rakenteilla ollut hinaaja varattiin 1941 Suomen merivoimille, joka otti elokuussa 1941 aluksen palvelukseen saattajana.
Palvelus.
"Viipuri" kävi lauantaina 14. syyskuuta 1941 Utössä hakemassa panssarilaiva "Ilmarisen" tuhosta pelastuneet Turkuun.
Alus ja sen sisarlaivat 762 - 764 toimitettiin sodan jälkeen Neuvostoliittoon alkuperäiselle tilaajalleen.
Tuomikylä

Tuomikylä on kylä Ilmajoen kunnassa. Se sijaitsee kunnan keskustasta itään kohti Kyrkösjärven tekoallasta ja Seinäjoen rajaa. Kylässä on noin 350 asukasta ja noin 170 taloutta. Tuomikylän läpi virtaa Tuomiluoma-niminen joki kohti Kyrönjokea.
Tuomikylä on jokilaaksotasankoa, ja joen rantapellot ovat joen molemmin puolin merkittävä maisemakokonaisuus. Tuomikylä muodostaa tuomien reunustaman joen rannalle nauhamaisen kylän. Tienvarsimaisema pidetään arvokkaana kokonaisuutena, johon liittyy historiallisia, kulttuurisia ja maisemallisia merkityksiä.
Tuomikylässä on myös alakoulu ja Käpälämäen päiväkoti. Seinäjoen Jouppilanvuoren sekä Ilmajoen Ahonkylän ja Tuomikylän kautta kulkee 11,5 kilometrin valaistu, esteetön patikointi-, pyöräily- ja ratsastusreitti, jonka varrella on useita laavuja ja kotia.
Tuomikylässä sijaitsee Figen Oy:n sikojen keinosiemennysasema.
Vartiolaiva Tursas

Vartiolaiva Tursas oli Suomen merivartiolaitoksen ulkovartiolaiva, joka sekä talvi- että jatkosodassa liitettiin Suomen merivoimiin.
Hankinta.
Temscheläisen Jos Boel &amp; Zohnenin valmistama alus ostettiin 1939 Belgiasta, jolloin sen nimenä oli "Baltic". Alus tuotiin 14. kesäkuuta 1939 Suomeen, minkä jälkeen se muutettiin ulkomerikalastustroolarista ulkovartiolaivaksi.
Palvelus.
Talvisodan alettua alus liitettiin Ahvenanmaalla saattolaivueeseen. Se oli 13. tammikuuta 1940 suojaamassa sukellusvenehyökkäykseen joutunutta saattuetta. Jäljittäessään Neuvostoliiton Itämeren laivaston sukellusvenettä "Štš-324" saattaja "Aura II" upposi syvyyspommin räjähdettyä kannella. "Tursaksen" miehistö pelasti 15 uponneen aluksen eloonjäänyttä.
Jatkosodassa "Tursas" kuului saattajalaivueeseen, jonka mukana se torjui sukellusveneitä. Sotatoimien päätyttyä alus palautettiin 1944 rajavartiolaitokselle. Siihen asennettiin 1952 jääkeula. Alus oli 1959 peruskorjattavana, jolloin siihen asennettiin jääperä, uusittiin kansirakenteet ja asennettiin uusi tehokkaampi 960 hevosvoiman moottori. Alus muutettiin 1974 tukialukseksi, jolloin se varustettiin merivartioasemaksi. Aluksen sijoituspaikkoina olivat Fagerholma, Korppoon ja Nauvon välisen salmen eteläpäässä ja myöhemmin Stormalön ranta Paraisten länsipuolella.
Alus poistettiin käytöstä samannimisen ulkovartiolaivan valmistuttua.
Miinalaiva Frej

Frej oli Suomen höyrylaiva osakeyhtiön matkustajalaiva. Se oli Suomen merivoimilla miinalaivana talvisodassa.
Historia.
Alus oli rakennettu 1900 nimellä "Vladimir". Sen osti 1907 Wasa-Nordsjö Ångbåts Ab, joka nimesi aluksen "Frejksi". Yhtiö fuusioitiin 1926 Finska Ångfartygs Ab:hen, jolloin "Frej" siirtyi uudelle yhtiölle. Alus ennen talvisotaa Finska Ångfartygs Ab:lle, jolloin sen kotipaikkana oli Helsinki.
Talvisota.
Ylimääräisten harjoitusten alettua lokakuussa 1939 alus otettiin merivoimille, joka muutti aluksen miinalaivaksi. Aluksen muutostyöt sujuivat nopeasti, vaikka ammattitaitoisen henkilöstön puute sitä haittasikin. Alus aseistettiin 75 mm tykillä ja konekiväärillä. Muutostöiden jälkeen alus kykeni kuljettamaan ja laskemaan 50 miinaa. Sodan aikana "Frej" laski miinoja Itämerelle päällikkönään luutnantti A. Gylling.
Sodan jälkeen.
Alus palautettiin sodan päätyttyä omistajalleen. "Frej" myytiin 1959 Partrederi Fylgialle, jolloin se nimettiin "Fylgiaksi".
Miinalaiva Poseidon

Miinalaiva Poseidon oli Suomen merivoimien miinalaiva. Alun perin "Poseidon" oli Ångfartygsaktiebolaget Poseidonille 1898 rakennettu alus.
Historia.
Alus asetettiin linjaliikenteeseen Turku–Lyypekki-linjalle, joka kuitenkin lakkautettiin 1904. Alus myytiin Hampurin-Amerikan linjalle, jolta aluksen osti 1912 Suomen Höyrylaiva Osakeyhtiö - Finska Ångfartygs Aktiebolaget. Aluksen kotipaikka oli Helsinki.
Palvelus.
Alus otettiin merivoimien palvelukseen lokakuussa 1939 ylimääräisten harjoitusten alettua. Aluksen valmistelut sujuivat nopeasti, vaikka ammattitaitoisen henkilöstön puute sitä haittasikin. Talvisodan aikana "Poseidon" laski miinoja Itämerelle. Alus oli edelleen jatkosodan alussa miinalaivana ennen palauttamistaan omistajalleen. Suomen Höyrylaiva Osakeyhtiö myi 1944 aluksen Ph. U. Strengberg &amp; Companylle.
Päälliköt.
Aluksen päällikköinä toimivat talvisodassa luutnantti M. Mäkelä 25. joulukuuta 1939 saakka ja sen jälkeen kapteeniluutnantti P. Juntunen.
Miinalaiva Suomi

Miinalaiva Suomi oli Suomen merivoimien miinalaiva.
Historia.
Alus oli rakennettu vuonna 1910. Alus kuului Finska Ångfartygs Aktiebolagetille, jolloin sen kotipaikkana oli Helsinki.
Palvelus.
Merivoimien palvelukseen se otettiin lokakuussa 1939 YH:n alettua. Aluksen valmistelut sujuivat nopeasti, vaikka ammattitaitoisen henkilöstön puute sitä haittasikin. Talvisodan aikana alus laski miinoja Itämerelle. Alus oli jatkosodan aikana useana vuonna henkilökuljetustehtävissä, kunnes se palautettiin omistajalleen.
Aluksen päällikkönä toimi talvisodassa kapteeniluutnantti P. Juntunen.
"Suomi" myytiin 1944 Carl Gahlnbackille Danzigiin.